Glázer Tímea szerint a győri polgármesterről eddig megjelent videók annak magánéletéhez tartoznak, és amíg a korrupciós dolgok ki nem derülnek, a politikának nincs dolga az üggyel.

Önkormányzati választás 2019 Idézze fel a 2019-es önkormányzati választás kampányának és a szavazás napjának eseményeit, illetve kövesse a fejleményeket cikksorozatunkkal. Innen megtudhat mindent arról, mi történik az ország önkormányzataiban.

Azután, hogy Borkai Zsolt, Győr fideszes polgármestere elismerte, ő látható egy névtelen szivárogtató által közzétett, félreérthetetlen helyzetekben készült felvételeken, a győri jobbikos egyéni választókerületi jelöltek pedig visszaléptek, az Azonnali.hu megkérdezte Glázer Tímeát, Borkai Zsolt kihívóját, hogyan látja a friss fejleményeket.

Glázer azt mondta, a visszalépést bejelentő győri Jobbik elnökével hétfőn beszélt utoljára arról, hogy megy az ellenzék közös sajtótájékoztatójára. Éppen ezért meglepte őket a reggel közölt döntés, és rögtön gondolkodni kezdtek a megoldáson. Azt állította, hogy meg is találták, ám, hogy mi az, arról csak a későbbiekben szeretnének beszélni.

Fodor Rolandnak arról a felvetésére, hogy a Borkai-ügy kirobbantása mögött a Demokratikus Koalíció áll, Glázer Tímea úgy reagált: „A DK-nak sem az országos vezetői, sem a tagjai nem voltak jelen azon a hajón, tehát belső körökből felvételről van szó. Ez is bizonyítja, hogy nem mi szervezzük ezt.” Hozzátette még:

Nekem a polgármester nem az ellenségem, hanem az ellenfelem. Akárhány alkalommal kerestem őt a választókörzetekkel kapcsolatos választói panaszokkal vagy kérdésekkel, mindig tisztességesen és korrektül segítette a munkámat.”

Azt is megkérdezték Borkai riválisától, hogy a győri ellenzék miért csak napokkal a botrány kirobbanása után reagált az ügyre. Glázer erre úgy válaszolt:

Az első napok megleptek bennünket. Nőként és anyaként nekem ebben nehéz megszólalnom, hiába vagyok polgármesterjelölt.”

Azt is megjegyezte, hogy

az eddig megjelent videók, úgy gondolom, a polgármester magánéletéhez tartoznak. Addig, amíg a korrupciós dolgok ki nem derülnek, a politikának nincs dolga vele. A többit eldönti a családja és a választópolgárok.”

Glázert hétfőn a hvg.hu munkatársai is szerették volna kérdezni Borkai botrányáról, ám nem nyilatkozott: politikustársához, Pollreisz Balázshoz irányította kollégáinkat.